**VAŠE MAGISTERSKÉ ŠTÚDIUM**

**PODMIENKY ABSOLVOVANIA MGR. ŠTÚDIA**

Podmienkou na úspešné absolvovanie magisterského štúdia a dosiahnutie titulu Mgr.art. / Mgr. je:

* získať 120 kreditov aj vrátanie kreditov za štátne skúšky,
* absolvovať všetky povinné predmety,
* absolvovať minimálny počet povinne voliteľných predmetov,
* absolvovať všetky predpísané štátne skúšky a obhajobu diplomovej práce.

Štandardná dĺžka štúdia pre magisterský študijný program sú dva roky. Štúdium nesmie presiahnuť štandardnú dĺžku o viac než dva roky, v opačnom prípade sa študent vylučuje zo štúdia.

V prvom roku Mgr. štúdia musí študent absolvovať predmety v min. počte kreditov 40, pričom najnižší počet kreditov za semester je 15. V 2. ročníku táto podmienka neplatí.

Nesplnenie ktorejkoľvek z vyššie zmienených podmienok má za následok vylúčenie zo štúdia.

Napĺňanie podmienok je Vašou zodpovednosťou. Je vo Vašom vlastnom záujme sledovať si, či máte dostatočné počty kreditov, dosť absolvovaný povinne voliteľných predmetov, apod.. Ostatné podmienky nájdete v Študijnom poriadku FTF VŠMU a Študijnom poriadku VŠMU, ktoré Vám odporúčame preštudovať si a riadiť sa nimi.

**VAŠE POVINNÉ PREDMETY (predmety typu „A“)**

Ak ste v minulom akademickom roku z niektorého povinného predmetu dostali FX, musíte ho tento rok opakovať. POZOR! Opätovné získanie FX z toho istého povinného predmetu má za následok vylúčenie zo štúdia.

Ak opakujete povinný predmet s následnosťou, predlžujete si štandardnú dĺžku štúdia a po treťom roku štúdia Vám vznikne povinnosť platenia za štúdium.

*Príklad:*

*V minulom roku, v prvom ročníku, ste v letnom semestri dostali FX z povinného predmetu Umelecký výkon 2. Teraz idete do druhého ročníka, v ktorom by ste po správnosti mali v zimnom semestri pokračovať predmetom Umelecký výkon 3 a v letnom Umelecký výkon 4, ale tieto sa Vám škrtnú a v letnom semestri absolvujete Umelecký výkon 2. UV 3 a 4 si prenášate do 3.roku svojho štúdia, za ktorý zaplatíte.*

**VAŠE POVINNE VOLITEĽNÉ PREDMETY (predmety typu „B“)**

V tomto roku, aj na základe výsledkov dotazníka, sme Vám ponúkli väčší výber povinne voliteľných predmetov (predmet typu „B“). Veríme, že si z nich dokážete vybrať také, ktoré Vás zaujmú, prípadne Vám s výberom pomôže študijný poradca – pedagóg z Vášho ateliéru, ktorý bude v deň Vášho zápisu - tesne pred zápisom a počas neho, sedieť v ateliéri.

V prípade, že ste z konkrétneho povinne voliteľného predmetu dostali v minulom roku FX, môžete si ho tento rok znova zapísať, ale POZOR! Ak za ten istý predmet dostanete aj tento rok FX, ste vylúčení zo štúdia. Preto odporúčame, aby ste si v prípade minuloročného neabsolvovania PVP vybrali v ďalšom roku namiesto neho iný PVP.

Študenti Audiovizuálnych štúdií a Vizuálnych efektov sú povinní počas celého MGR. štúdia zapísať si minimálne 6 jednosemestrálnych povinne voliteľných predmetov. Minimálny počet kreditov za PV predmety je 12.

Študenti ostatných št. programov a plánov sú povinní počas BC. štúdia zapísať si a absolvovať počas celého MGR. štúdia minimálne štyri jednosemestrálne povinne voliteľné predmety. Minimálny počet kreditov za PV predmety je 8.

**VAŠE VÝBEROVÉ PREDMETY (predmety typu „C“)**

Výberové predmety okrem prvotnej vzdelávacej funkcie slúžia aj na „dorátanie“ si kreditov, ak ich máte málo. Neabsolvovaním VP Vám nevzniká povinnosť ho opakovať, alebo ho nahradiť iným.

***Poznámky ku konkrétnym VP***

*Predmety Odborná prax v externom prostredí 16/17 – Z / L a Spolupráca na filmových workshopoch a podujatiach 16/17 – Z / L si môžete zapísať do 23.9.2016.*

*Pri Odbornej praxi postupujete nasledovne: ak máte, alebo viete, že budete pracovať externe pre producenta, alebo televíziu a pod. na projekte, ktorý súvisí s vaším štúdiom a vašou odbornosťou (pomocná réžia, produkcia, animovanie, rešerše a podobne), napíšte svojmu vedúcemu pedagógovi, o akú prax sa jedná, presne popíšte projekt a Vašu činnosť. Ak on / ona mailom uzná, že je to pre vás relevantné, prepošlite mail študijnej prodekanke a ona Vám predmet do AISu zadá. Na konci semestra donesiete od vedúceho pedagóga osvedčenie o absolvovaní praxe. Viac o predmete nájdete v infoliste.*

*Podobne postupujte pri predmete Spolupráca na filmových workshopoch a podujatiach – majú to byť mimoškolské filmové podujatie, ktoré sa nekonajú pod hlavičkou školy.*

**Každý PVP a VP môžete na magisterskom stupni absolvovať iba raz. Ak ste druhák, nevyberajte si preto PVP, ktoré ste mali absolvované v prvom ročníku.**

**ROZVRHOVÁ KOLÍZIA ZISTENÁ PO ZÁPISE**

Ako sme Vás už informovali, pred navolením si PVP a VP do Vášho zápisného listu v AISe si skontrolujte, či Vám nekoliduje s rozvrhom povinných predmetov. Ak by ste náhodou po zápise predsa len zistili kolíziu, musíte prísť na študijné oddelenie a PVP a VP Vám zo zápisného listu študijná referentka odstráni a navolí iný podľa Vášho výberu. Toto ale treba vykonať do 23.9.2016. Potom sa zmeny nebudú dať robiť a z predmetov dostanete FX.

**INFORMAČNÉ LISTY**

Každý predmet má svoj informačný list, ktorý Vám poskytne základné informácie o obsahovej náplni a formálnej stránke predmetu, ako aj o Vašich povinnostiach. Informačné listy nájdete v AISe.

**ČASOVÁ ORGANIZÁCIA AKADEMICKÉHO ROKA**

Reagujeme aj na Vašu prosbu, ktorá zarezonovala aj v dotazníku. Mali ste potrebu vedieť termíny klauzúr a obhajob už na začiatku ak. roka. Je aj v našom záujme, aby boli študenti o týchto termínoch informovaní dostatočne vopred a na základe nich si nastavili plán štúdia a výroby cvičení a filmov. V časovej organizácii sú už klauzúry, aj obhajoby zakomponované.

Časovú organizáciu ak. roka 2016/17 nájdete na tomto linku - odporúčame Vám stiahnuť si dokument do počítača. <http://ftf.vsmu.sk/files/FTF_CASOVA_ORGANIZACIA_2016-17.pdf>

**ŠKOLSKÁ DOCHÁDZKA**

Minimálna dochádzka na predmet: 70 %

Ak ospravedlnená neúčasť prekročí 30% hodnotu, pedagóg určí náhradné riešenie na osvojenie učiva formou seminárnych prác, či písomných testov.

Väčšia ako 60 % neúčasť na výučbe predmetu sa považuje za neabsolvovanie predmetu a hodnotí sa automaticky známkou FX.

**PREDMETY Z INEJ VYSOKEJ ŠKOLY, ALEBO INEJ FAKULTY VŠMU**

Ak máte chuť absolvovať **predmet na inej vysokej škole,**postupujte prosím nasledovne – uvádzame príklad:

*Ste študent*[*1. ro*](http://2.ro/)*čníka réžie dokument. filmu na mgr. stupni a máte chuť navštevovať predmet / predmety  z oblasti sociológie. Tieto si môžete nájsť napr. na Filozofickej fakulte UK, na Katedre sociológie.*

-          *Najprv si z ponuky bakalárskych, alebo magisterských predmetov katedry sociológie na FIFUK vyberte ten, ktorý Vám vyhovuje.*

-          *Potom mailom kontaktujete svojho vedúceho ateliéru s otázkou, či je výber predmetu v poriadku.*

-          *Ak Vám ho vedúci mailom (potrebujeme dôkaz) odsúhlasí, budete sa na katedre sociológie na FIFUK informovať, či je možné, aby ste si tento predmet u nich zapísali ako výberový  - tu opäť treba myslieť na to, aby Vám to rozvrhovo nekolidovalo s povinnými predmetmi u nás!.*

-          *Ak dostane z FIF UK kladné stanovisko, FTF VŠMU ako vysielajúca škola Vám na našom študijnom odd. vystaví Zmluvu o štúdiu.*

-          *S touto zmluvou zájdete na študijné odd. FIF UK, ktorá zmluvu potvrdí.*

-          *Zmluvu donesiete na študijné oddelenie FTF VŠMU a prodekanka pre štúdium Vám predmet zadá do AISu.*

-          *Po absolvovaní predmetu / predmetov Vám FiFUK vystaví výpis štúdia.  Prodekanka pre štúdium FTF Vám hodnotenie na základe výpisu štúdia zaeviduje v AISe FTF.*

**Ideálne je zaradenie predmetov z inej univerzity a inej fakulty VŠMU doriešiť do dňa zápisu. Ak to možné nie je, dá sa tak vykonať do 23.09.2016, po tomto termíne sa systém uzavrie.**

Ak máte chuť absolvovať **predmet / predmety na Hudobnej fakulte, alebo Divadelnej fakulte VŠMU,** odporúčame:

-          *najprv sa informovať na študijnom oddelení HF / DF, či Vám nekoliduje s rozvrhom (na DF je to prodekanka* *zamiskova@vsmu.sk* *)*

-          *ak je všetko v poriadku, skonzultujte mailom výber predmetu s Vašim vedúcim katedry/ateliéru*

-          *ak Vám ho vedúci / pedagóg MAILOM odsúhlasí, prodekanka pre štúdium FTF VŠMU Vám predmet navolí do študijného plánu v AISE.*

**Zaradenie predmetov z inej fakulty VŠMU je nevyhnutné stihnúť do dňa zápisu, prípadne do posledného termínu 23.09.2016**